Adriana Dias

Adriana Abreu Magalhães Dias (1970 – 2023ko urtarrilaren 29a) brasildar antropologo, feminista, antifaxista eta desgaitasuna edo gaixotasun arraroak dituzten pertsonen eskubideen aldeko ekintzailea izan zen. Bere borroka zela eta, nazi-ehiztari deitzen zioten.

 Bizitza 
Gizarte-zientziak ikasi zituen Campinas Estatuko Unibertsitatean. 2007an antropologiako masterra egin zuen, eta 2018an doktoretza lortu zuen. Graduatu zenetik, Brasilgo neonazismoaren azterketan espezializatu zen eta talde birtual neonazisten antolaketa eztabaidatu zuen. Webgune neonazi bat aurkitzen zuen bakoitzean, inprimatu eta salatu zuen blokeatu arte. 2021eko datuen arabera, Diasek 530 zelula neonazi aktibo identifikatu zituen herrialdean. Besteak beste, Jair Bolsonaro orduko diputatuak 2004an sinatutako gutun bat aurkitu zuen, webgune neonazi batean argitaratua.

Diasek osteogenesi inperfektua pairatzen zuen eta pertsona desgaituen eskubideak defendatu zituen. Baresi Institutua sortu zuen, desgaitasuna edo gaixotasun arraroak dituzten pertsonak eta beste talde gutxituak elkartzen dituen foro nazionala. Brasilgo Antropologia Elkartearen Desgaitasuna eta Irisgarritasuna Batzordea koordinatu zuen eta Ameriketako Antropologia Elkarteko kidea izan zen. Politikari dagokionez, Desgaitasuna duten Emakumeen Fronte Nazionaleko eta Covid-19aren biktimei laguntzeko Bizitza eta Justizia Elkarteko parte izan zen. 2022an, Lula da Silvaren hirugarren gobernuko trantsizio-taldean parte hartu zuen, baita neonazien krimenak ikertu zituen Campinas Estatuko Ganberako Ikerketa Batzorde Parlamentarioaren entzunaldietan ere. Paper garrantzitsua jokatu zuen Gaixotasun Arraroen Egun Nazionala ezarri zuen Lege Proiektua sortzean.

Dias 2023ko urtarrilaren 29an hil zen, 52 urte zituela, garuneko minbiziaren ondorioz.

 Erreferentziak 

 Kanpo estekak 

Kategoria:Brasilgo antropologoak
Kategoria:Emakume antropologoak
Kategoria:Brasilgo feministak
Kategoria:Antifaxistak
Kategoria:Brasilgo giza eskubideen aldeko ekintzaileak
Kategoria:Pertsona desgaituen eskubideen aldeko ekintzaileak
Kategoria:Giza eskubideen aldeko emakumeak
Kategoria:Desgaitasuna duten zientzialariak
Kategoria:Desgaitasuna duten aktibistak
Kategoria:Minbiziak hildakoak